Natpis ispisan crnim grafitom koji počinje rečima “Bugarski okupatori”, osvanuo je na spomen-kosturnici u niškom naselju Ledena stena, u kojem je sahranjeno više od 2.000 bugarskih vojnika poginulih u borbi za oslobođenje Niša u Drugom svetskom ratu. Ovaj čin osudio je ministar za rad, zapošljavanje, boračka i socijalna pitanja Zoran Đorđević.

Šovinistička poruka na spomeniku iz Drugog svetskog rata osvanula je juče, a od jutros policajac čuva ovo spomen-obeležje, dok radnici niških komunalnih preduzeća pokušavaju da uklone uvredljiv natpis.

Počinioci su se potpisali kao "Kancelarija za mlade Srbe", uz apel da im pomogne predsednik Aleksandar Vučić da kosti poginulih Bugara iz Niša presele u Sofiju.

Bugarski okupatori ne mogu biti oslobodioci. Preselite ovo u Sofiju! Vučiću, reaguj - ispisali su vandali preko spomen-kosturnice.

Na ovo je reagovao ministar Đorđević ograđujući srpski narod od "čina pojedinca".

U vojnom Spomenik – kosturnici Ledena stena položene su kosti 2.015 bugarskih vojnika, poginulih u konačnim borbama za oslobođenje Jugoslavije u Drugom svetskom ratu. Kao resorni ministar osuđujem ovaj vandalski čin koji je delo pojedinca koji će biti kažnjen. Mi kao narod ne stojimo iza toga, već gajimo dobre odnose sa Bugarima koje ćemo nastojati da očuvamo i u budućnosti - rekao je Đorđević.